b"\n_START_ARTICLE_\nIon C. Br\xc4\x83tianu\n_START_SECTION_\nBiografie\n_START_PARAGRAPH_\nIon C. Br\xc4\x83tianu s-a n\xc4\x83scut \xc3\xaen anul 1821 \xc8\x99i a fost fiul lui Constantin \xe2\x80\x9eDinc\xc4\x83\xe2\x80\x9d Br\xc4\x83tianu \xc8\x99i al Anei Br\xc4\x83tianu (n. Tigveanu). A urmat cursurile primare la Pite\xc8\x99ti av\xc3\xa2ndu-l ca dasc\xc4\x83l pe Nicolae Simonide. A intrat \xc3\xaen armata muntean\xc4\x83 \xc3\xaen 1838 \xc8\x99i a vizitat Parisul pentru a studia.  \xc3\x8entors \xc3\xaen Muntenia, a luat parte, \xc3\xaempreun\xc4\x83 cu prietenul s\xc4\x83u, C.A. Rosetti \xc8\x99i al\xc8\x9bi politicieni proeminen\xc8\x9bi, la rebeliunea rom\xc3\xa2n\xc4\x83 din 1848, fiind prefect al poli\xc8\x9biei \xc3\xaen guvernul provizoriu al acelui an._NEWLINE_Dup\xc4\x83 restaurarea ruseasc\xc4\x83 \xc8\x99i otoman\xc4\x83, la pu\xc8\x9bin timp dup\xc4\x83 aceea, s-a mutat \xc3\xaen exil, refugiindu-se la Paris, dorind s\xc4\x83 influen\xc8\x9beze opinia public\xc4\x83 francez\xc4\x83 \xc3\xaen favoarea uniunii propuse \xc8\x99i autonomia principatelor dun\xc4\x83rene._NEWLINE_A fost ini\xc8\x9biat \xc3\xaen francmasonerie ca \xc8\x99i fratele s\xc4\x83u, Dumitru Br\xc4\x83tianu \xc3\xaen 1846 la Paris, \xc3\xaen Loja Ateneul Str\xc4\x83inilor, dup\xc4\x83 care se afiliaz\xc4\x83 Lojii Trandafirul Perfectei T\xc4\x83ceri, \xc3\xaen care i se acord\xc4\x83, la 14 iulie 1847, gradul de Maestru. \xc3\x8en 1848 era afiliat Lojii bucure\xc8\x99tene Fr\xc4\x83\xc8\x9bia, apoi se re\xc3\xaentoarce la Paris, unde va fi arestat dup\xc4\x83 c\xc3\xa2\xc8\x9biva ani pentru participare la atentatul \xc3\xaempotriva lui Napoleon al III-lea. Se \xc3\xaentoarce la Bucure\xc8\x99ti \xc8\x99i fondeaz\xc4\x83, \xc3\xaen 1857, al\xc4\x83turi de al\xc8\x9bi fra\xc8\x9bi reveni\xc8\x9bi \xc8\x99i ei din exil, Loja Steaua Dun\xc4\x83rii. _NEWLINE_\xc3\x8en timpul domniei lui Alexandru Ioan Cuza (1859-1866), Br\xc4\x83tianu  a fost un lider liberal proeminent. A asistat \xc3\xaen 1866 la demiterea lui Cuza \xc8\x99i la alegerea Prin\xc8\x9bului Carol I al Rom\xc3\xa2niei, sub domnia c\xc4\x83ruia a avut mai multe mandate ministeriale \xc3\xaen urm\xc4\x83torii patru ani. A fost arestat pentru complicitate \xc3\xaen revolu\xc8\x9bia din 1870, dar eliberat la scurt timp._NEWLINE_\xc3\x8en 1876, ajutat de Constantin A. Rosetti, a format un cabinet liberal, care a r\xc4\x83mas la putere p\xc3\xa2n\xc4\x83 \xc3\xaen 1888, fiind ministru \xc3\xaen timpul R\xc4\x83zboiul Ruso-Turc din 1877, Congresului de la Berlin, formarea Regatului Rom\xc3\xa2n, revizuirea constitu\xc8\x9biei \xc8\x99i alte reforme._NEWLINE_Dup\xc4\x83 1883, Br\xc4\x83tianu a fost singurul lider al liberalilor, cu ajutorul lui C.A. Rosetti, prietenul \xc8\x99i aliatul politic al s\xc4\x83u timp de aproape patruzeci de ani._NEWLINE_\xc3\x8en afar\xc4\x83 de a fi un politician important al Rom\xc3\xa2niei \xc3\xaen timpul anilor critici 1876\xe2\x80\x931888, Ion C. Br\xc4\x83tianu fost \xc8\x99i scriitor.  Pamfletele sale politice \xc3\xaen francez\xc4\x83: M\xc3\xa9moire sur l'empire d'Autriche dans la question d'Orient (1855), R\xc3\xa9flexions sur la situation (1856), M\xc3\xa9moire sur la situation de la Moldavie depuis le trait\xc3\xa9 de Paris (1857) \xc8\x99i La Question religieuse en Roumanie (1866) au fost bine primite la Paris._NEWLINE_\xc3\x8en anul 1886 a avut loc atentatul \xc3\xaempotriva primului ministru Ion C. Br\xc4\x83tianu \xc3\xaen timp ce mergea agale pe jos, pe o strad\xc4\x83 in Bucure\xc8\x99ti, \xc3\xaempreun\xc4\x83 cu Constantin F. Robescu deputat \xc8\x99i viitor primar al Capitalei. Atentatul a e\xc8\x99uat iar agentul secret care \xc3\xaei \xc3\xaenso\xc8\x9bea pe cei doi l-a arestat pe agresor.  _NEWLINE_\xc3\x8en afar\xc4\x83 de Stoica Alexandrescu (agresorul) au mai fost aresta\xc8\x9bi Gh. Protopopescu, Pompiliu St\xc4\x83nescu, agent electoral, \xc8\x99i Iordache T\xc4\x83n\xc4\x83sescu, cel care i l-a ar\xc4\x83tat ex-r\xc3\xa2mniceanului pe Br\xc4\x83tianu. Dac\xc4\x83 Stoica Alexandrescu a fost condamnat la 20 de ani de munc\xc4\x83 silnic\xc4\x83, Iordache T\xc4\x83n\xc4\x83sescu a fost trimis pentru un an la \xc3\xaenchisoare corec\xc8\x9bional\xc4\x83."